ด่วน! กพท.สั่ง “ไทยไลอ้อนแอร์” พักใช้เครื่องบินโบอิ้ง 737 แม็กซ์ 9 มีผล 14 มี.ค.นี้
ด่วน! กพท.สั่ง "ไทยไลอ้อนแอร์" พักใช้เครื่องบินโบอิ้ง 737 แม็กซ์ 9 มีผล 14 มี.ค.นี้
13 มี.ค. 2562

ผู้สื่อข่าวรายงานว่า ตามที่สำนักงานการบินพลเรือนแห่งประเทศไทย(กพท.)หรือ CAAT ได้แจ้งความคืบหน้าเกี่ยวกับสถานการณ์ เกี่ยวกับการใช้เครื่องบิน 737 แม็กซ์ 8 ในประเทศไทยไปก่อนหน้านี้แล้ว
ล่าสุด CAAT ได้พิจารณาข้อมูลในทางเทคนิคเพิ่มเติมและมีความเห็นว่าอุบัติเหตุดังกล่าวอาจส่งผลต่อความปลอดภัยต่อการปฏิบัติการบินของอากาศยานแบบ 737 Max 9 และปัจจุบันยังไม่มีความชัดเจนเกี่ยวกับสาเหตุของอุบัติเหตุดังกล่าว รวมถึงยังไม่ปรากฏมาตรการบริหารความเสี่ยงหรือกลไกอันที่ทำให้เกิดความมั่นใจในความปลอดภัยจากบริษัทผู้ผลิตอากาศยานและรัฐผู้ออกแบบอากาศยาน
ดังนั้นจึงสมควรให้หยุดปฏิบัติการบิน อากาศยานแบบ B737-9 Max 9 ของบริษัท ไทย ไลอ้อน เมนทารี่ จำกัด เป็นการชั่วคราว โดยมีผลตั้งแต่วันที่ 14 มีนาคม 2562 เวลา 00.00 น. (โดยอนุญาตให้เที่ยวบินที่วิ่งขึ้นก่อนเวลาดังกล่าว สามารถปฏิบัติการบินกลับมายังสถานีหลักได้) จนถึงวันที่ 20 มีนาคม 2562 เวลา 23.59 น. รวมเป็นเวลาทั้งสิ้น 7 วัน
ทั้งนี้ CAAT จะดำเนินการตรวจสอบกระบวนการบริหารความเสี่ยง การฝึกอบรมพิเศษแก่นักบินของบริษัท ไทย ไลอ้อน เมนทารี่ จำกัด รวมถึงประสานข้อมูลกับบริษัทผู้ผลิตอากาศยานและรัฐผู้ออกแบบอากาศยานอย่างใกล้ชิด เพื่อนำข้อมูลมาประกอบการพิจารณาด้านความปลอดภัยต่อไป

อนึ่งจากกรณีเหตุการณ์เครื่องบินของสายการบินเอธิโอเปียนแอร์ไลน์ Boeing 737 Max 8 เกิดอุบัติเหตุตกเมื่อวันที่ 10 มี.ค.62 ที่ผ่านมาจนทำให้มีผู้เสียชีวิตรวม 157 ราย โดยในช่วง 5 เดือนที่ผ่านมาเกิดอุบัติเหตุเครื่องบิน 2 ลำ คือ สายการบินไลอ้อนแอร์ประสบอุบัติเหตุตกเมื่อเดือนต.ค.ปีที่แล้วและสายการบินล่าสุดเอธิโอเปียตกซึ่งเป็นเครื่องรุ่นเดียวกันคือ Boeing 737 Max 8 โดยเหตุการณ์ดังกล่าวส่งผลให้สำนักงานการบินพลเรือนหลายประเทศประกาศยกเลิกเที่ยวบินที่ใช้งานเครื่องบินรุ่น Boeing 737 Max 8  หลายประเทศ